**Jan Eirik Finseth** (født 31. august 1956) er norsk offiser (viseadmiral). Han har vært sjef for Landsdelskommando Nord-Norge, generalinspektør for Sjøforsvaret, sjef for Forsvarsstaben og stedfortredende forsvarssjef.

Karriere
--------

Finseth startet sin militære løpebane i 1975. Etter endt Sjøkrigsskole i 1979 tjenestegjorde han ved kystfort og på 22. MTB Skvadron. Han tjenestegjorde i ulike operative stillinger ved Tromsø Sjøforsvarsdistrikt og var sjef for Grøtsund fort fra 1985 til 1987. Finseth var instruktør og studieveileder på Sjøforsvarets stabsskole fra 1990 til 1991.

Fra 1991 til 1994 var Finseth marineattaché og assisterende forsvarsattaché i London med ansvar for Storbritannia og Nederland. Han tjenestegjorde i flere perioder ved Forsvarets Overkommando hvor han blant annet var sjef for strategisk plankontor i Sjøforsvarsstaben, senior stabsoffiser i Sentralstaben og sjef for Forsvarets Operative Logistikkstab. Han ble i 1999 utnevnt til flaggkommandør og sjef for Kystartilleriet (Kystartilleriinspektør). I 2001 ble han sjef for Sjøforsvarets skoler (KNM Tordenskjold).

Fra 2002 var han sjef for Landsdelskommando Nord-Norge (Reitan) og senere i en kortere periode sjef for Forsvarets operative hovedkvarter. Han var fra 2003 til 2008 Generalinspektør for Sjøforsvaret og fra 2008 og til 2014 sjef for Forsvarsstaben og stedfortredende Forsvarssjef.

Viseadmiral Finseth var ansvarlig for omstillingen av Forsvaret fra 2008 og til 2014. Han gjennomførte en dyptgripende omstilling av Sjøforsvaret hvor økt operativ aktivitet og slagkraft samt operativ logistikk hadde fokus. Blant annet ble Olavsvern solgt til private, mye på grunn av Finseths arbeid.

Finseth er utdannet ved Sjøkrigsskolen, Forsvarets høgskole, Führungsakademie der Bundeswehr (1987-1989) i Tyskland, Naval Postgraduate School og US Naval War College (1997-1998) i USA.

Utmerkelser
-----------

Kongen utnevnte i 2010 Finseth til kommandør av St. Olavs Orden «for embetsfortjeneste». Han ble i 2013 tildelt Forsvarets hederskors. Finseth er også tildelt Forsvarsmedaljen med laurbærgren, Forsvarsmedaljen med to stjerner, Vernedyktighetsmedaljen med tre stjerner og flere utenlandske ordener inkludert amerikanske Legion of Merit og den franske nasjonale fortjenstorden. I januar 2014 ble han overrakt Norske Reserveoffiserers Forbunds hederstegn.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Utmerkelser

|  |  |  |  |
| --- | --- | --- | --- |
| St. Olavs Orden kommandør | Forsvarets hederskors | Forsvarsmedaljen med laurbærgren | Forsvarsmedaljen med to stjerner |

|  |  |  |  |
| --- | --- | --- | --- |
| Sjøforsvarets vernedyktighets-medalje med tre stjerner | Legion of Merit kommandør | Den nasjonale fortjenstorden kommandør | Norske Reserveoffiserers Forbunds hederstegn |

 |

Forfremmelser
-------------

* 1977: Fenrik
* 1979: Løytnant
* 1983: Kapteinløytnant
* 1989: Orlogskaptein
* 1994: Kommandørkaptein
* 1999: Kommandør
* 2000: Flaggkommandør
* 2002: Kontreadmiral
* 2008: Viseadmiral

Referanser
----------

1. ↑   snl.no[Hentet fra Wikidata]
2. 1 2  Torolf Rein (14.02.2009). «Jan Eirik Finseth». Store norske leksikon. Besøkt 20. mars 2015.
3. ↑  «Hevder forsvarstopp bløffet om marinebase». *tv2.no*. 9. november 2011. «Jan Eirik Finseth var generalinspektør for Sjøforsvaret på det aktuelle tidspunktet. Ifølge Kjelstrup var han med på å spre feilaktig informasjon om basen, blant annet på et møte på Haakonsevern i mars 2008. Der var også forsvarsminister Anne-Grete Strøm-Erichsen (Ap) til stede.»
4. ↑  Forsvarsdepartementet (27. juni 2008). «Utnevnelser og beordringer i statsråd 27. juni 2008». Forsvarsdepartementet. Besøkt 20. mars 2015.
5. ↑  Tildeling av ordener og medaljer: Søk i arkivet, kongehuset.no, besøkt 5. november 2010.
6. ↑  «Fekk Forsvarets hederskors»[*død lenke*], Forsvaret, 21. juni 2013.
7. ↑  Viseadmiral Finseth, Kommandør for Den nasjonale fortjenstorden Arkivert 10. januar 2014 hos Wayback Machine. Den franske ambassade i Oslo, besøkt 05. juli 2012.
8. ↑  Kathrine Gramshaug - Et mangfoldig forsvar (bilde) Arkivert 6. november 2012 hos Wayback Machine. Forsvaret, besøkt 05. juli 2012.
9. ↑  «Viseadmiral Jan Eirik Finseth har fått NROFs hederstegn» Arkivert 10. januar 2014 hos Wayback Machine. Norske Reserveoffiserers Forbund.

|  |  |
| --- | --- |
| Oppslagsverk/autoritetsdata | Store norske leksikon
 |